James Small en Christina Storm se Ruby toor in die kombuis! | SARIE
FOTO Fanie Cronjé	25 Augustusus 2016
James Small en Christina Storm se Ruby toor in die kombuis!	deur Fanie Cronjé
Ruby het gister haar oudisie afgelê om ŉ deelnemer te wees aan Kokkerdoortjie, kykNET se nuutste weergawe van die Kokkedoor/Koekerdoor-franchise. Hier gaan kinders tussen die ouderdom van 9 en 13 wys watter heerlike geregte hulle in die kombuis kan optower.
Die kinders moes kolwyntjies bak en dit na die oudisie bring en daaroor gesels vir die eerste ronde. As hulle dít deurkom, gaan doen hulle ŉ kooktoets. Daar word gekyk of deelnemers bv. ŉ mes reg vashou, hoe hul kosmaak-vernuf is en hoe veilig hulle in die kombuis werk. As ŉ finalis dié stap ook slaag, kom daar ŉ kameratoets. Dít sal help bepaal watter 10 kinders uiteindelik in die Kokkedoortjie-kombuis gaan toor!
Ruby (12) is een van die hoopvolles wat ingeskryf het. Sy is die dogter van die oud-Springbok en rugby-ikoon James Small en model Christina Storm. Ruby het gekies dat haar pa by haar moet wees as sy uiteindelik een van die Kokkedoortjies is. ŉ Naby familielid van elke deelnemer is betrokke by die kompetisie en moet binne oogafstand van die kind bly. Die familielid mag nie ’n professionele sjef wees nie. Hulle sal deel wees van die program.
“Ek was baie klein toe ek en my ma begin koek bak het, ek is baie lief daarvoor. Ek moet my ma by my hê as ek bak en my pa by my as ek kook,” vertel sy aan SARIE.com.
Ruby se pa maak seker dat sy dogter kreatief grootgemaak word. James, wat vandag ŉ argitek in Johannesburg is, het toegelaat dat Ruby haar eie kamer ontwerp.
– Kokkedoortjie word van 30 September tot 5 Oktober in Kaapstad geskiet en sal volgende jaar in April uitgesaai word.